O d ô v o d n e n i e

I. Všeobecná časť

Účelom návrhu vyhlášky, ktorou sa mení a dopĺňa vyhláška Ministerstva spravodlivosti Slovenskej republiky č. 493/1991 Zb., ktorou sa vykonávajú niektoré ustanovenia zákona o konkurze a vyrovnaní v znení neskorších predpisov, je špecifikovať a upresniť právne účinky, ktoré boli zavedené do slovenského právneho poriadku prostredníctvom vyhlášky Ministerstva spravodlivosti Slovenskej republiky č. 389/2001 Z.z., ktorou sa mení a dopĺňa vyhláška Ministerstva spravodlivosti Slovenskej republiky č. 493/1991 Zb., ktorou sa vykonávajú niektoré ustanovenia zákona o konkurze a vyrovnaní, v znení neskorších predpisov.
Právna oblasť, ktorú návrh vyhlášky upravuje, nie je predmetom harmonizácie s právom Európskej únie a dohovormi Rady Európy. Z uvedeného dôvodu sa preto v návrhu neprikladajú tabuľky zhody návrhu vyhlášky s právom Európskej únie.  Návrh vyhlášky nemá dopad ani na štátny rozpočet ani nevyžaduje zvýšenie počtu pracovníkov, ktorí sú viazaní na štátny rozpočet.

D o l o ž k a  z l u č i t e ľ n o s t i

1. Navrhovateľ: Ministerstvo spravodlivosti Slovenskej republiky.

2. Názov návrhu predpisu: návrh vyhlášky Ministerstva spravodlivosti Slovenskej republiky, ktorou sa mení a dopĺňa  vyhláška Ministerstva spravodlivosti Slovenskej republiky č. 493/1991 Zb., ktorou sa vykonávajú niektoré ustanovenia zákona o konkurze a vyrovnaní v znení neskorších predpisov.

3. V práve Európskej únie nie je problematika hore citovaného návrhu upravená.  Návrh vyhlášky sa vydáva na vykonanie § 71   zákona  č. 328/1991 Zb. o konkurze a vyrovnaní.  

4. Návrh vyhlášky nepatrí  medzi prioritné oblasti aproximácie práva  uvedené v  čl.  70  Európskej dohody  o pridružení a svojou povahou nepatrí ani  medzi priority odporúčané v Bielej knihe ani medzi priority Národného programu pre prijatie acquis communautaire.

5. Právne  normy  Európskej  únie nie sú návrhom opatrenia dotknuté (negatívne stanovisko).

6. Vzhľadom na konštatovanie uvedené v bode 5, navrhovateľ neposudzuje stupeň kompatibility návrhu s právnymi predpismi Európskej únie a nevypracúva tabuľky zhody.

II. Osobitná časť

K článku I. (§ 11c ods. 3 a 4)
Navrhované ustanovenia upresňujú právne účinky zavedené do slovenského právneho poriadku prostredníctvom vyhlášky Ministerstva spravodlivosti Slovenskej republiky č. 389/2001 Z.z., ktorou sa mení a dopĺňa vyhláška Ministerstva spravodlivosti Slovenskej republiky č. 493/1991 Zb., ktorou sa vykonávajú niektoré ustanovenia zákona o konkurze a vyrovnaní, v znení neskorších predpisov.
 V prípadoch, kedy bolo ukončené v zmysle § 21 a podľa § 66e ods. 1 zákona č. 328/1991 Zb. o konkurze a vyrovnaní prieskumné pojednávanie, sa na odmenu správcov konkurznej podstaty, osobitných správcov ako aj ich zástupcov použijú ustanovenia doterajších predpisov. Naopak v prípadoch, kedy ešte nebolo prieskumné pojednávanie ukončené v zmysle § 21 a podľa § 66e ods. 1 zákona č. 328/1991 Zb. o konkurze a vyrovnaní, sa na odmenu správcov konkurznej podstaty, osobitných správcov ako aj ich zástupcov použijú nové ustanovenia tejto vyhlášky.
U preddavkov na odmenu, ktoré boli do účinnosti vyhlášky súdom priznané alebo vyplatené na základe rozhodnutia (opatrenia) súdu podľa § 66b sa nevracajú, nakoľko ide o platbu prijatú správcom dobromyseľne. Toto platí aj vtedy, pokiaľ celková suma preddavkov presahuje najvyššiu hodnotu  odmeny podľa § 7 ods. 1 tejto vyhlášky, tzn. 10 miliónov Sk. Na zabezpečenie právnej istoty účastníkov konania sa v návrhu deklaruje, že právne účinky úkonov, ktoré nastali pred účinnosťou vyhlášky, zostávajú zachované. Predbežný správca nie je zmenou dotknutý.
Navrhovaná zmena v odseku 4 spočíva v tom, že na správcov konkurznej podstaty, osobitných správcov ako aj ich zástupcov, ktorí budú ustanovení do svojich funkcíí po účinnosti tejto vyhlášky, sa bude vzťahovať ustanovenie § 11 tejto vyhlášky o vyberaní správcov a ich zástupcov. Pri výbere takýchto správcov a ich zástupcov  podľa poradia  zápisu do zoznamu podľa § 11 ods. 1  alebo   3  sa správcovia a ich zástupcovia budú vyberať zo začiatku zoznamu bez ohľadu na to, aký počet konkurzov v tom čase majú pridelený.

K článku II
Navrhuje sa, aby v súlade s legislatívnymi pravidlami Vlády Slovenskej republiky novela vyhlášky nadobudla účinnosť od 8. októbra 2001.